Research+på+enkeltkuttere+i+Københavns+Havn+og+Gilleleje

Informationer om enkeltkuttere i Københavns Havn og Gilleleje...

Kan vi få fat i fisk af den kvalitet, vi eftersøger indenfor vores lokale område?

Jeg skal kort prøve at sammenfatte lidt af det, jeg har været i berøring med de sidste par uger. Udgangspunktet var at finde oplysninger om lokale muligheder inden for fiskeriet. Jeg har så kigget lidt på Øresunds regionen og Nordsjælland, samt ikke mindst på handelsvejene inden for fiskeribranchen.

Med fare for ikke at blive særlig klar i mælet, stikker det mig også at vi i nogen af debatterne måske opererer med divergerende ’mind sets’. Vi er nærmest alle sedementære, agrare og fast sidende, hvorimod i hvert fald noget af fiskeriet hele tiden flytter sig – og det nærmest på alle måder. Man kan da blive fristet til at finde analogier som et lille lokalt fiskeri vil være mere bæredygtigt og egnet end fx et som foregår i vande længere væk. – Fiskerne fra Nakskov fjord fisker fx i rødspætte sæsonen fra Hvide Sande. Andre fiskere tager til Fladen Grund og atter andre måske længere væk i Atlanten. Der er faktisk rigtig meget at se til, hvis man vil danne sig et overblik!

Men der er særlige forhold her omkring os. I Øresund er trawl ikke tilladt. Fiskefartøjerne er mindre og udstyrede til garnfiskeri, det meste udbredte fiskeri. Et par besøg i Skudehavnen har dog ikke lige givet indlysende samarbejdsforslag. Dels har jeg jo ikke haft mandat til nogen reel forhandling, og jeg har så bare kunne stikke fingeren i vandet a la en turist. Så vidt som jeg ellers kan finde frem til, sælger alle fiskeskibene i Kbh. til den samme opkøber, Tvilling Fisk. Fangsten samles i et lille frysehus i havnen, hentes dagligt og fragtes til auktionen i Hanstholm, hvor de (iflg. fiskeren fra Maskot) sælges til brug for fiskeindustrien.

Fiskekutterne. I Nordsjælland landes fisk med skibe hjemmehørende i Køge, Dragør, København, Vedbæk, Humlebæk, Snekkersten, Sletten, Helsingør, Gilleleje, Hundested og Lynæs. Der findes lister over fartøjerne på siden []. Der er registreret 12 fartøjer i København. Det er sikkert muligt at forhandle en aftale med en af dem, men der findes en net supportet service for de almindelige forbrugere, der vil ha’ friske fisk. På [] er de fiskekuttere tilmeldt som sælger direkte fra kutteren i havnen. Som forbruger kan man melde sig til og orientere sig på siden om udbud etc. I nogen tilfælde kan man også modtage en sms med detaljerne om, hvornår skibet er i havn og med hvilken fangst.

Brands og mærkning af fisk. Der er som sådan ikke noget øko-mærke for fiskeri. Alle vilde fisk er i en hvis forstand økologiske. Det kan også argumenteres for en fisk som laksen, selvom bestanden i vid udstrækning har sin baggrund i udsatte fisk (Næsten alle fra Østersøen 80-90% af fangsterne. [] ) Men som bekendt er ikke alle fiskerier bæredygtige. Faktisk mener jeg der er et vægtigt tyngdepunkt i at satse på først og fremmest bæredygtige fisk. Der er ikke noget økomærke for fisk, men der findes positiv og negativ lister.

Greenpeace har en liste over havdyr de fraråder fangst af: []

WWF har en pamflet, hvor fisken er inddelt i røde, gule og grønne kategorier: []

WWF og Unilever initierede det blå MSC (Marine Stewardship Council) mærke. Bag mærket er i dag en selvstændig organisation med eksperter til at godkende bæredygtigt fiskerier og fiskere kan tilslutte sig ved at underskrive erklæringer og blive certificerede MSC-fiskere: []

Det er de pejlemærker vi har. Selv finder jeg at MSC-mærket er det mest potente initiativ til at vende strømmen bredt mod en bæredygtig retning. Først og fremmest fordi de har fat i rigtig mange af fiskerne/producenterne/industrien. Men man kan diskutere det. Greenpeace har fx stor kritik af trawl, som MSC eksperterne accepterer. Jonathan Birch MSC konsulent udlægger det til, at mange trawl i dag faktisk er udviklet til at frasortere en del af de uønskede bifangster, hvilket fx garn ikke kan.

Aktioner, grossister og fiskehandlere. Hvorfor bruger detailfiskehandleren ikke MSC mærket? De siger det vil kræve mere arbejde i grossistledet og hos fiskehandleren. Konsulenten mener mærket associereres hos forbrugeren til supermarkedernes fryseprodukter. MEN det kunne måske netop synliggøre overfor forbrugeren de produkter, der ikke har fået stukket den blå MSC seddel i sig. Måske vil fiskehandleren undgå at skulle svare på dumme spørgsmål om truede fisk som ålen, tunen osv, forbrugeren finder i køledisken. OG det kan indvendes at MSC mærket fisk nu bliver handlet separat på de store fiskeauktioner. Alle kan printe listerne på nettet over hvad aktionen har fået tilført den dag. (Første gang jeg tjekkede, var MSC fisk anført, næste gang ikke: [|www.fdas.dk] - [|www.hanstholmfiskeauktion.dk]Men de kan altså sagtens anføre det. Måske var der bare ingen MSC-fisk den dag..) Det kan ikke være det store besvær for grossistledet at købe dem, og tilbyde dem til detailhandlen. Men det vil de ikke. I hvert fald ikke lige nu. ”Det er en pengekasse nogen har opfundet, som der skal betales til” (Grossist, Kbh. Fisketorv). En anden grossist udtaler, at det vil medføre mere-arbejde, men kan dog ellers godt se fidusen, hvis der kommer bedre penge i det, men hans firma tilbyder det altså ikke pt. Fisketovet, der forsyner fiskehandlerne og restauranterne i København, tilbyder altså ikke af sig selv MSC-mærkede fisk.

MSC kuttere. Hvis man tjekker siden, kan man se, at rigtigt mange fiskefartøjer nu har underskrevet MSC erklæringen. [] Det ville jo så være indlysende at lede efter MSC fartøjer i lokal området. Der er ikke mange i Københavns havn, dog én K16 HELLE, men altså ikke en kutter med salg fra kajen. Jeg har pt ikke talt med skipperen fra HELLE. Jeg vil forsøge igen i den kommende uge og se om kutteren skulle ligge ved kaj. I Skudehavnen havde jeg en snak med en fisker (Maskot) ved isværket/frysehuset. Han var lige som en anden ikke særlig meget med på noget. Det ser ud som om at fiskerne i Kbh. og Øresundshavne nordpå sælger deres fisk til en bestemt grossist, Tvilling Fisk. I Kbh. hentes fangsten hver aften fra frysehuset, hvorpå de køres til auktionen i Hanstholm. (evt. også nogen til Fisketorvet?, men fiskerne siger ’nej’. Man kunne kontakte Tvilling Fisk. Øko-butikken //Aarstiderne// benytter Tvilling Fisk.)

Sammenligner man listerne over MSC fiskere med de fiskere i Nordsjælland, der tilbyder fisk solgt fra kutteren via [] finder man kun en: H214 KANISKA (3591), Gilleleje. Det er så lidt langt væk.. Ellers er der følgende MSC-kutter i lokalområde Nordsjælland :

K16 HELLE, Kbh. H269 SANNE-NORD, Lynæs H292 HESSELØ, Gilleleje H214 KANISKA, Gilleleje H335 SCHETLA, Hundested

Personligt er jeg af den opfattelse at det er vigtigt at tilkendegive støtte til de bestræbelser, der pågår for at fremme bæredygtig fiskeri vha. MSC. Man kunne måske ligefrem oprette en kritisk MSC-forbrugerorganisation til at få sine synspunkter til torvs i mærket.

Konklusion: Feltet skal moniteres hele tiden. Det ”flyder” faktisk! Feltet består af : Naturens beskaffenhed i bred forstand, fiskens sundhedsmæssig værdi, fiskebestande, fangstmetoder, fiskefartøjer og deres adfærd, mærkninger og klassificeringer, adfærd i handels- og distributionsled, faresignaler så som dem fra miljøorganisationerne, lovgivning (kvoter, reguleringer, fredninger) og evt. yderligere.

Hilsen Jan